title: Komisijas Īstenošanas regula (ES) 2021/485 (2021. gada 22. marts) par atļauju no Zingiber officinale Roscoe iegūtu ingvera ēterisko eļļu izmantot par barības piedevu visu sugu dzīvniekiem, no Zingiber officinale Roscoe iegūtus ingvera oleosveķus izmantot par barības piedevu gaļas cāļiem, dējējvistām, gaļas tītariem, sivēniem, gaļas cūkām, sivēnmātēm, piena govīm, nobarojamiem teļiem (piena aizstājējbarībā), gaļas liellopiem, aitām, kazām, zirgiem, trušiem, zivīm un lolojumdzīvniekiem un no Zingiber officinale Roscoe iegūtu ingvera tinktūru izmantot par barības piedevu zirgiem un suņiem (Dokuments attiecas uz EEZ)

text:
                  23.3.2021

                  LV

                  Eiropas Savienības Oficiālais Vēstnesis

                  L 100/3

         KOMISIJAS ĪSTENOŠANAS REGULA (ES) 2021/485
         (2021. gada 22. marts)
         par atļauju no Zingiber officinale Roscoe iegūtu ingvera ēterisko eļļu izmantot par barības piedevu visu sugu dzīvniekiem, no Zingiber officinale Roscoe iegūtus ingvera oleosveķus izmantot par barības piedevu gaļas cāļiem, dējējvistām, gaļas tītariem, sivēniem, gaļas cūkām, sivēnmātēm, piena govīm, nobarojamiem teļiem (piena aizstājējbarībā), gaļas liellopiem, aitām, kazām, zirgiem, trušiem, zivīm un lolojumdzīvniekiem un no Zingiber officinale Roscoe iegūtu ingvera tinktūru izmantot par barības piedevu zirgiem un suņiem
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1831/2003 (2003. gada 22. septembris) par dzīvnieku ēdināšanā lietotām piedevām (1) un jo īpaši tās 9. panta 2. punktu,
         tā kā:

                     (1)

                     Regulā (EK) Nr. 1831/2003 noteikts, ka piedevu lietošanai dzīvnieku ēdināšanā ir vajadzīga atļauja, un paredzēts šādas atļaujas piešķiršanas pamatojums un kārtība. Minētās regulas 10. panta 2. punktā paredzēts, ka piedevas, kuru lietošana atļauta saskaņā ar Padomes Direktīvu 70/524/EEK (2), ir jāizvērtē atkārtoti.

                     (2)

                     Ar Direktīvu 70/524/EEK no Zingiber officinale Roscoe iegūtu ingvera ēterisko eļļu, ingvera oleosveķus un ingvera tinktūru bez laika ierobežojuma tika atļauts izmantot par barības piedevu visu sugu dzīvniekiem. Pēc tam šīs piedevas saskaņā ar Regulas (EK) Nr. 1831/2003 10. panta 1. punkta b) apakšpunktu Lopbarības piedevu reģistrā tika ierakstītas kā esoši lopbarības līdzekļi.

                     (3)

                     Atbilstoši kārtībai, kas noteikta Regulas (EK) Nr. 1831/2003 10. panta 2. punktā saskaņā ar tās 7. pantu, tika iesniegts pieteikums atkārtoti izvērtēt no Zingiber officinale Roscoe iegūtas ingvera ēteriskās eļļas izmantošanu par barības piedevu visu sugu dzīvniekiem, no Zingiber officinale Roscoe iegūtu ingvera oleosveķu izmantošanu par barības piedevu gaļas cāļiem, dējējvistām, gaļas tītariem, sivēniem, gaļas cūkām, sivēnmātēm, piena govīm, nobarojamiem teļiem (piena aizstājējbarībā), gaļas liellopiem, aitām, kazām, zirgiem, trušiem, zivīm un lolojumdzīvniekiem un no Zingiber officinale Roscoe iegūtas ingvera tinktūras izmantošanu par barības piedevu zirgiem un suņiem.

                     (4)

                     Pieteikuma iesniedzējs lūdza piešķirt atļauju no Zingiber officinale Roscoe iegūtu ingvera ēterisko eļļu, ingvera oleosveķus un ingvera tinktūru izmantot arī dzirdināmajā ūdenī. Tomēr Regula (EK) Nr. 1831/2003 neļauj “aromatizējošas sastāvdaļas” izmantot dzirdināmajā ūdenī. Tāpēc no Zingiber officinale Roscoe iegūtu ingvera ēterisko eļļu, ingvera oleosveķus un ingvera tinktūru nebūtu jāatļauj izmantot dzirdināmajā ūdenī.

                     (5)

                     Pieteikuma iesniedzējs lūdza minētās piedevas klasificēt piedevu kategorijā “organoleptiskās piedevas” un funkcionālajā grupā “aromatizējošas sastāvdaļas”. Minētajam pieteikumam ir pievienotas Regulas (EK) Nr. 1831/2003 7. panta 3. punktā prasītās ziņas un dokumenti.

                     (6)

                     Eiropas Pārtikas nekaitīguma iestāde (“Iestāde”) 2020. gada 7. maija atzinumā (3) secināja, ka, ievērojot ierosinātos izmantošanas nosacījumus, no Zingiber officinale Roscoe iegūta ingvera ēteriskā eļļa, ingvera oleosveķi un ingvera tinktūra nelabvēlīgi neietekmē ne dzīvnieku vai cilvēka veselību, ne vidi. Iestāde arī secināja, ka no Zingiber officinale Roscoe iegūta ingvera ēteriskā eļļa, ingvera oleosveķi un ingvera tinktūra būtu jāuzskata par ādas un acu un elpceļu kairinātāju un par ādas sensibilizatoru. Tāpēc Komisija uzskata, ka būtu jāveic attiecīgi aizsargpasākumi, lai nepieļautu nelabvēlīgu ietekmi uz cilvēka veselību, jo īpaši attiecībā uz piedevas lietotājiem.

                     (7)

                     Iestāde secināja, ka no Zingiber officinale Roscoe iegūta ingvera ēteriskā eļļa, ingvera oleosveķi un ingvera tinktūra ir vispāratzīti pārtikas aromatizētāji, un tā kā to funkcija barībā faktiski būtu tāda pati kā pārtikā, iedarbīguma papildu pierādīšana netika uzskatīta par vajadzīgu. Iestāde neuzskata, ka būtu vajadzīgas īpašas prasības veikt uzraudzību pēc preparāta laišanas tirgū. Tā arī ir verificējusi ar Regulu (EK) Nr. 1831/2003 izveidotās references laboratorijas iesniegto ziņojumu par barībā esošās barības piedevas analīzes metodēm.

                     (8)

                     No Zingiber officinale Roscoe iegūtas ingvera ēteriskās eļļas, ingvera oleosveķu un ingvera tinktūras novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tāpēc šīs vielas būtu jāatļauj izmantot [tā, kā norādīts šīs regulas pielikumā].

                     (9)

                     Lai panāktu labāku kontroli, būtu jānosaka ierobežojumi un nosacījumi. Konkrētāk, uz barības piedevu etiķetes būtu jānorāda ieteicamais saturs. Ja šāds saturs ir pārsniegts, uz premiksu etiķetes būtu jānorāda konkrēta informācija.

                     (10)

                     Tas, ka no Zingiber officinale Roscoe iegūtu ingvera ēterisko eļļu, ingvera oleosveķus un ingvera tinktūru nav atļauts izmantot par aromatizējošām sastāvdaļām dzirdināmajā ūdenī, neliedz tos izmantot barības maisījumā, ko izbaro, iejauktu ūdenī.

                     (11)

                     Drošuma apsvērumi neliek attiecīgo vielu atļaujas nosacījumu izmaiņas piemērot nekavējoties, tāpēc ir lietderīgi atļaut pārejas periodu, kurā ieinteresētās personas varētu sagatavoties no atjauninātās atļaujas izrietošo jauno prasību izpildei.

                     (12)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Atļauja
            Pielikumā specificētās vielas, kas pieder pie piedevu kategorijas “organoleptiskās piedevas” un funkcionālās grupas “aromatizējošas sastāvdaļas”, ir atļauts lietot par dzīvnieku barības piedevām, ievērojot pielikumā noteiktos nosacījumus.

            2. pants
            Izmantošana dzirdināmajā ūdenī
            Pielikumā specificētās atļautās vielas neizmanto dzirdināmajā ūdenī.

            3. pants
            Pārejas pasākumi

               1.   Pielikumā specificētās vielas un šīs vielas saturošus premiksus, kuri ražoti un marķēti pirms 2021. gada 12. oktobra saskaņā ar noteikumiem, kas bija piemērojami pirms 2021. gada 12. aprīļa, arī turpmāk drīkst laist tirgū un izmantot, līdz beidzas esošie krājumi.

               2.   Tādus pielikumā specificētās vielas saturošus barības maisījumus un barības sastāvdaļas, kuri paredzēti produktīviem dzīvniekiem un ražoti un marķēti pirms 2022. gada 12. aprīļa saskaņā ar noteikumiem, kas bija piemērojami pirms 2021. gada 12. aprīļa, arī turpmāk drīkst laist tirgū un izmantot, līdz beidzas esošie krājumi.

               3.   Tādus pielikumā specificētās vielas saturošus barības maisījumus un barības sastāvdaļas, kuri paredzēti neproduktīviem dzīvniekiem un ražoti un marķēti pirms 2023. gada 12. aprīļa saskaņā ar noteikumiem, kas bija piemērojami pirms 2021. gada 12. aprīļa, arī turpmāk drīkst laist tirgū un izmantot, līdz beidzas esošie krājumi.

            4. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 22. martā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 268, 18.10.2003., 29. lpp.

            (2)  Padomes Direktīva 70/524/EEK (1970. gada 23. novembris) par barības piedevām (OV L 270, 14.12.1970., 1. lpp.).

            (3)  EFSA Journal 2020; 18(6):6147.

            PIELIKUMS

                        Piedevas identifikācijas numurs

                        Atļaujas turētāja nosaukums

                        Piedeva

                        Sastāvs, ķīmiskā formula, apraksts, analītiskā metode

                        Dzīvnieku suga vai kategorija

                        Maksimālais vecums

                        Minimālais saturs

                        Maksimālais saturs

                        Citi noteikumi

                        Atļaujas derīguma termiņš

                        mg aktīvās vielas uz kg kompleksās barības ar mitruma saturu 12 %

                           Kategorija: organoleptiskās piedevas.

                           Funkcionālā grupa: aromatizējošas sastāvdaļas

                        2b489-eo

                        –

                        Ingvera ēteriskā eļļa

                           Piedevas sastāvs:

                        ēteriskā eļļa, kas iegūta no Zingiber officinale Roscoe žāvēta sakneņa destilācijā ar ūdens tvaiku.

                           Aktīvās vielas raksturojums:

                        ēteriskā eļļa, kas iegūta no Zingiber officinale Roscoe žāvēta sakneņa destilācijā ar ūdens tvaiku, atbilstoši Eiropas Padomes definīcijai  (1):

                                    —

                                    α-zingiberēns: 29–40 %

                                    —

                                    β-seskvifelandrēns: 8–14 %

                                    —

                                    ār-kurkumēns: 5–12 %

                                    —

                                    α-farnezēns: 4–10 %

                                    —

                                    kamfēns: 2–10 %

                                    —

                                    β-bisabolēns: 2–9 %

                           CAS numurs: 8007-08-7,

                           EINECS numurs: 283-634-2

                           FEMA numurs: 2522
                        Eiropas Padomes piešķirtais numurs: 489
                        Šķidrā veidā

                           Analītiskā metode
                            (2)

                        Alfa-zingiberēna, beta-seskvifelandrēna un ār-kurkumēna kvantifikācija barības piedevā:

                                    —

                                    gāzhromatogrāfija kopā ar masspektrometriju (GC-MS) (pilnīgās skenēšanas režīms), izmantojot aizturlaika fiksēšanas metodiku (vai fitokīmisko marķieru standartvielas) ar (vai bez) gāzhromatogrāfijas kopā ar liesmas jonizācijas detektēšanu (GC-FID), pamatojoties uz ISO 11024 standartmetodi.

                        Visu sugu dzīvnieki

                        –

                        –

                        –

                                    1.

                                    Barībā piedevu iekļauj premiksa veidā.

                                    2.

                                    Piedevas un premiksu lietošanas norādījumos norāda glabāšanas apstākļus un noturību pret termisku apstrādi.

                                    3.

                                    Uz piedevas un premiksa etiķetes norāda:
                                    “Ieteicamais maksimālais aktīvās vielas saturs uz kg kompleksās barības ar mitruma saturu 12 %:

                                                —

                                                nobarojamie teļi (piena aizstājējbarībā): 80 mg;

                                                —

                                                citas dzīvnieku sugas vai kategorijas: 20 mg.”

                                    4.

                                    Ja piedevas lietošana saskaņā ar premiksa etiķetē norādīto lietošanas daudzumu noved pie 3. punktā norādītā daudzuma pārsniegšanas, premiksa etiķetē jānorāda aktīvās vielas funkcionālā grupa, identifikācijas numurs, tās nosaukums un pievienotais daudzums.

                                    5.

                                    Ingvera ēteriskās eļļas maisījums ar citām atļautām piedevām, kas iegūtas no Zingiber officinale Roscoe, barībā nav atļauts.

                                    6.

                                    Barības apritē iesaistītie uzņēmēji nosaka, kādas darbības procedūras un organizatoriskie pasākumi jāveic piedevas un premiksu lietotājiem, lai novērstu riskus, ko varētu radīt ieelpošana, saskare ar ādu vai acīm. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsarglīdzekļus, tostarp elpceļu aizsarglīdzekļus, aizsargbrilles un cimdus.

                        2031. gada 12. aprīlis

                        2b489-or

                        Ingvera oleosveķi

                           Piedevas sastāvs:

                        ingvera oleosveķi, kas iegūti no Zingiber officinale Roscoe žāvēta sakneņa destilācijā ar ūdens tvaiku un ekstrakcijā ar šķīdinātāju.

                           Aktīvās vielas raksturojums:

                        ingvera oleosveķi, kas iegūti no Zingiber officinale Roscoe žāvēta sakneņa destilācijā ar ūdens tvaiku un ekstrakcijā ar šķīdinātāju, atbilstoši Eiropas Padomes definīcijai  (1):
                        Ēteriskā eļļa: 25–30 masas %
                        Kopējais ingverolu daudzums: 0,5–8 masas %

                                    —

                                    6-ingverols

                                    —

                                    8-ingverols

                                    —

                                    10-ingverols

                              Kopējais šogaolu daudzums: 3–6 masas %

                                    —

                                    6-šogaols

                                    —

                                    8-šogaols

                              Mitrums un gaistošo vielu saturs: 25–30 masas %
                        Eiropas Padomes piešķirtais numurs: 489
                        Šķidrā veidā

                           Analītiskā metode
                            (2)

                        Fitoķīmisko marķieru kvantifikācija: kopējais ingverolu daudzums un kopējais šogaolu daudzums barības piedevā (ingvera oleosveķi):

                                    —

                                    augstas izšķirtspējas šķidrumhromatogrāfija (HPLC) ar spektrofotometrisko (UV) noteikšanu – ISO 13685

                                    —

                                    Gaļas cāļi

                                    —

                                    Dējējvistas

                                    —

                                    Gaļas tītari

                                    —

                                    Sivēni

                                    —

                                    Nobarojamās cūkas

                                    —

                                    Sivēnmātes

                                    —

                                    Piena govis

                                    —

                                    Nobarojamie teļi (piena aizstājējbarībā)

                                    —

                                    Gaļas liellopi

                                    —

                                    Aitas un kazas

                                    —

                                    Zirgi

                                    —

                                    Truši

                                    —

                                    Zivis

                                    —

                                    Lolojumdzīvnieki

                        –

                        –

                        –

                                    1.

                                    Barībā piedevu iekļauj premiksa veidā.

                                    2.

                                    Piedevas un premiksu lietošanas norādījumos norāda glabāšanas apstākļus un noturību pret termisku apstrādi.

                                    3.

                                    Uz piedevas un premiksa etiķetes norāda:
                                    “Ieteicamais maksimālais aktīvās vielas saturs uz kg kompleksās barības ar mitruma saturu 12 % un piena aizstājējbarībā ar mitruma saturu 5,5 %:

                                                —

                                                gaļas cāļi: 5 mg;

                                                —

                                                dējējvistas un truši: 7 mg;

                                                —

                                                gaļas tītari: 6 mg;

                                                —

                                                sivēni: 8 mg;

                                                —

                                                gaļas cūkas: 10 mg;

                                                —

                                                sivēnmātes: 13 mg;

                                                —

                                                piena govis: 12 mg;

                                                —

                                                nobarojamie teļi (piena aizstājējbarībā): 21 mg;

                                                —

                                                gaļas liellopi: 19 mg;

                                                —

                                                aitas, kazas, zirgi un zivis: 20 mg;

                                                —

                                                lolojumdzīvnieki: 1 mg.”

                                    4.

                                    Ja piedevas lietošana saskaņā ar premiksa etiķetē norādīto lietošanas daudzumu noved pie 3. punktā norādītā daudzuma pārsniegšanas, premiksa etiķetē jānorāda aktīvās vielas funkcionālā grupa, identifikācijas numurs, tās nosaukums un pievienotais daudzums.

                                    5.

                                    Ingvera oleosveļu maisījums ar citām atļautām piedevām, kas iegūtas no Zingiber officinale Roscoe, barībā nav atļauts.

                                    6.

                                    Barības apritē iesaistītie uzņēmēji nosaka, kādas darbības procedūras un organizatoriskie pasākumi jāveic piedevas un premiksu lietotājiem, lai novērstu riskus, ko varētu radīt ieelpošana, saskare ar ādu vai acīm. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsarglīdzekļus, tostarp elpceļu aizsarglīdzekļus, aizsargbrilles un cimdus.

                        2031. gada 12. aprīlis

                        2b489-t

                        Ingvera tinktūra

                           Piedevas sastāvs:

                        ingvera tinktūra, kas iegūta no Zingiber officinale Roscoe malta un žāvēta sakneņa, izmantojot etanola un ūdens maisījumu.

                           Aktīvās vielas raksturojums:

                        ingvera tinktūra, kas iegūta no Zingiber officinale Roscoe malta un žāvēta sakneņa, izmantojot etanola un ūdens maisījumu, atbilstoši Eiropas Padomes definīcijai  (1):
                        šķīdinātājs (etanols/ūdens, 90/10): 97–98 masas %
                        Sausna: 2–3 masas %
                        Kopējais ingverolu daudzums: 0,14–0,11 masas %

                                    —

                                    6-ingverols

                                    —

                                    8-ingverols

                                    —

                                    10-ingverols

                              Kopējais šogaolu daudzums: 0,043–0,031 masas %

                                    —

                                    6-šogaols

                                    —

                                    8-šogaols

                           Analītiskā metode
                            (2)

                        Fitoķīmisko marķieru kvantifikācija: kopējais ingverolu daudzums un kopējais šogaolu daudzums barības piedevā (ingvera tinktūra):

                                    —

                                    augstas izšķirtspējas šķidrumhromatogrāfija (HPLC) ar spektrofotometrisko (UV) noteikšanu – ISO 13685

                                    —

                                    Zirgi

                                    —

                                    Suņi

                        –

                        –

                        –

                                    1.

                                    Barībā piedevu iekļauj premiksa veidā.

                                    2.

                                    Piedevas un premiksu lietošanas norādījumos norāda glabāšanas apstākļus un noturību pret termisku apstrādi.

                                    3.

                                    Uz piedevas un premiksa etiķetes norāda:
                                    “Ieteicamais maksimālais aktīvās vielas saturs uz kg kompleksās barības ar mitruma saturu 12 %:

                                                —

                                                Zirgi 1,58 mL

                                                —

                                                Suņi 1,81 mL”

                                    4.

                                    Ja piedevas lietošana saskaņā ar premiksa etiķetē norādīto lietošanas daudzumu noved pie 3. punktā norādītā daudzuma pārsniegšanas, premiksa etiķetē jānorāda aktīvās vielas funkcionālā grupa, identifikācijas numurs, tās nosaukums un pievienotais daudzums.

                                    5.

                                    Ingvera tinktūras maisījums ar citām atļautām piedevām, kas iegūtas no Zingiber officinale Roscoe, barībā nav atļauts.

                                    6.

                                    Barības apritē iesaistītie uzņēmēji nosaka, kādas darbības procedūras un organizatoriskie pasākumi jāveic piedevas un premiksu lietotājiem, lai novērstu riskus, ko varētu radīt ieelpošana, saskare ar ādu vai acīm. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsarglīdzekļus, tostarp elpceļu aizsarglīdzekļus, aizsargbrilles un cimdus.

                        2031. gada 12. aprīlis

               (1)  Aromatizētāju dabīgie avoti – Ziņojums Nr. 2 (2007).

               (2)  Sīkāka informācija par analītiskajām metodēm ir pieejama references laboratorijas tīmekļa vietnē: https://ec.europa.eu/jrc/en/eurl/feed-additives/evaluation-reports.


title: Komisijas Īstenošanas regula (ES) 2021/505 (2021. gada 23. marts) par to, ka tiek liegta atļauja 60 % fosforskābi (silīcija dioksīda nesējvielā) lietot par barības piedevu, kas pieder pie funkcionālās grupas “konservanti” (Dokuments attiecas uz EEZ)

text:
                  24.3.2021

                  LV

                  Eiropas Savienības Oficiālais Vēstnesis

                  L 102/1

         KOMISIJAS ĪSTENOŠANAS REGULA (ES) 2021/505
         (2021. gada 23. marts)
         par to, ka tiek liegta atļauja 60 % fosforskābi (silīcija dioksīda nesējvielā) lietot par barības piedevu, kas pieder pie funkcionālās grupas “konservanti”
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1831/2003 (2003. gada 22. septembris) par dzīvnieku ēdināšanā lietotām piedevām (1) un jo īpaši tās 9. panta 2. punktu,
         tā kā:

                     (1)

                     Regulā (EK) Nr. 1831/2003 noteikts, ka piedevu lietošanai dzīvnieku ēdināšanā ir vajadzīga atļauja, un paredzēts šādas atļaujas piešķiršanas vai liegšanas pamatojums un kārtība. Minētās regulas 10. pantā paredzēts, ka piedevas, kuru lietošana atļauta saskaņā ar Padomes Direktīvu 70/524/EEK (2), jāizvērtē atkārtoti.

                     (2)

                     Ar Direktīvu 70/524/EEK ortofosforskābi atļāva bez termiņa ierobežojuma lietot par barības piedevu visu sugu dzīvniekiem. Pēc tam minētā piedeva saskaņā ar Regulas (EK) Nr. 1831/2003 10. panta 1. punktu kā esošs lopbarības līdzeklis tika ierakstīta Lopbarības piedevu reģistrā.

                     (3)

                     Saskaņā ar Regulas (EK) Nr. 1831/2003 10. panta 2. punktu saistībā ar tās 7. pantu Komisijai tika iesniegti divi ortofosforskābes atkārtotas izvērtēšanas pieteikumi.

                     (4)

                     Pirmais no šiem pieteikumiem attiecās uz ortofosforskābes preparātu (67–85,7 %) masas % (ūdens šķīdumā). Ar Komisijas Īstenošanas regulu (ES) Nr. 1055/2013 (3) šo preparātu atļāva 10 gadus izmantot par barības piedevu visu sugu dzīvniekiem.

                     (5)

                     Otrais pieteikums tika iesniegts, lai 60 % fosforskābe (silīcija dioksīda nesējvielā) tiktu atkārtoti izvērtēta kā visu sugu dzīvniekiem paredzēta barības piedeva. Pieteikuma iesniedzējs lūdza minēto piedevu klasificēt piedevu kategorijā “tehnoloģiskās piedevas” un funkcionālajā grupā “konservanti”. Minētajam pieteikumam ir pievienotas Regulas (EK) Nr. 1831/2003 7. panta 3. punktā prasītās ziņas un dokumenti.

                     (6)

                     Eiropas Pārtikas nekaitīguma iestāde (“Iestāde”) 2020. gada 17. marta atzinumā (4) secināja, ka, ņemot vērā sākotnējā dokumentācijā sniegtos ierobežotos datus un to, ka pieteikuma iesniedzējs nav atbildējis uz vairākiem Iestādes pieprasījumiem sniegt papildu informāciju (pirmais pieprasījums iesniegts 2011. gada 22. jūlijā un pēdējais – 2020. gada 3. martā), Iestāde nevar sniegt atzinumu par 60 % fosforskābes (silīcija dioksīda nesējvielā) kā visu sugu dzīvniekiem paredzētas barības piedevas drošumu un iedarbīgumu.

                     (7)

                     Turklāt 2020. gada 8. maijā Komisija lūdza pieteikuma iesniedzēju paziņot informāciju par turpmākajiem pasākumiem saistībā ar attiecīgo pieteikumu, bet atbilde netika saņemta.

                     (8)

                     Saskaņā ar Regulas (EK) Nr. 1831/2003 5. panta 1. punktu pieteikuma iesniedzējam atbilstoši Regulas (EK) Nr. 1831/2003 īstenošanas pasākumiem (5) ir pienācīgi un pietiekami jāpierāda, ka piedeva atbilst minētajā regulā noteiktajiem atļaujas piešķiršanas nosacījumiem.

                     (9)

                     Tā kā pieteikuma iesniedzējs nav sniedzis prasīto informāciju un datus, kas Iestādei ļautu novērtēt 60 % fosforskābes (silīcija dioksīda nesējvielā) drošumu un iedarbīgumu, nav konstatēts, ka, ievērojot ierosinātos lietošanas nosacījumus, piedeva kaitīgi neietekmē ne dzīvnieku veselību, ne cilvēka veselību, ne vidi, un ka tai piemīt vismaz viena no Regulas (EK) Nr. 1831/2003 5. panta 3. punktā minētajām īpašībām.

                     (10)

                     60 % fosforskābes (silīcija dioksīda nesējvielā) novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi nav izpildīti. Tādēļ šīs piedevas atļauja būtu jāliedz.

                     (11)

                     Tāpēc 60 % fosforskābe (silīcija dioksīda nesējvielā) kā esošs lopbarības līdzeklis Regulas (EK) Nr. 1831/2003 10. panta nozīmē, kā arī to saturoša barība būtu jāizņem no tirgus. Tomēr, lai operatori varētu pienācīgi izpildīt izņemšanas pienākumu, būtu jādod noteikts laiks esošo piedevas un tās premiksu, kā arī tos saturošas barības krājumu izņemšanai no tirgus.

                     (12)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Atļaujas liegšana
            Ar šo tiek liegta atļauja 60 % fosforskābi (silīcija dioksīda nesējvielā) izmantot par barības piedevu, kas pieder pie piedevu kategorijas “tehnoloģiskās piedevas” un funkcionālās grupas “konservanti”.

            2. pants
            Izņemšana no tirgus

               1.   Esošos 1. pantā minētās piedevas un to saturošu premiksu krājumus no tirgus izņem līdz 2021. gada 13. oktobrim.

               2.   Tādas barības sastāvdaļas un barības maisījumus, kuri paredzēti produktīviem dzīvniekiem un kuri, izmantojot 1. punktā minēto piedevu vai premiksus, ražoti pirms 2021. gada 13. oktobra, no tirgus izņem līdz 2022. gada 13. aprīlim.

               3.   Tādas barības sastāvdaļas un barības maisījumus, kuri paredzēti neproduktīviem dzīvniekiem un kuri, izmantojot 1. punktā minēto piedevu vai premiksus, ražoti pirms 2021. gada 13. oktobra, no tirgus izņem līdz 2023. gada 13. aprīlim.

            3. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 23. martā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 268, 18.10.2003., 29. lpp.

            (2)  Padomes Direktīva 70/524/EEK (1970. gada 23. novembris) par barības piedevām (OV L 270, 14.12.1970., 1. lpp.).

            (3)  Komisijas Īstenošanas regula (ES) Nr. 1055/2013 (2013. gada 25. oktobris) par atļauju lietot ortofosforskābes preparātu kā barības piedevu visām dzīvnieku sugām (OV L 288, 30.10.2013., 57. lpp.).

            (4)  EFSA Journal 2020;18(4):6064.

            (5)  Komisijas Regula (EK) Nr. 429/2008 (2008. gada 25. aprīlis), ar ko paredz sīki izstrādātus noteikumus, lai piemērotu Eiropas Parlamenta un Padomes Regulu (EK) Nr. 1831/2003 attiecībā uz pieteikumu sagatavošanu un noformēšanu un barības piedevu novērtēšanu un apstiprināšanu (OV L 133, 22.5.2008., 1. lpp.).


title: Komisijas Īstenošanas regula (ES) 2021/507 (2021. gada 23. marts), ar ko atjauno atļauju piridoksīna hidrohlorīdu (vitamīnu B6) izmantot par barības piedevu visu sugu dzīvniekiem un atceļ Īstenošanas regulu (ES) Nr. 515/2011 (Dokuments attiecas uz EEZ)

text:
                  24.3.2021

                  LV

                  Eiropas Savienības Oficiālais Vēstnesis

                  L 102/8

         KOMISIJAS ĪSTENOŠANAS REGULA (ES) 2021/507
         (2021. gada 23. marts),
         ar ko atjauno atļauju piridoksīna hidrohlorīdu (vitamīnu B6) izmantot par barības piedevu visu sugu dzīvniekiem un atceļ Īstenošanas regulu (ES) Nr. 515/2011
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1831/2003 (2003. gada 22. septembris) par dzīvnieku ēdināšanā lietotām piedevām (1) un jo īpaši tās 9. panta 2. punktu,
         tā kā:

                     (1)

                     Regulā (EK) Nr. 1831/2003 noteikts, ka piedevu izmantošanai dzīvnieku ēdināšanā ir vajadzīga atļauja, un paredzēts šādas atļaujas piešķiršanas un atjaunošanas pamatojums un kārtība.

                     (2)

                     Piridoksīna hidrohlorīdam (vitamīnam B6) atļauja to 10 gadus izmantot par barības piedevu visu sugu dzīvniekiem tika piešķirta ar Komisijas Īstenošanas regulu (ES) Nr. 515/2011 (2).

                     (3)

                     Saskaņā ar Regulas (EK) Nr. 1831/2003 14. pantu ir iesniegts pieteikums, lai pagarinātu atļauju piridoksīna hidrohlorīdu izmantot par barības piedevu visu sugu dzīvniekiem; piedevu prasīts klasificēt piedevu kategorijā “uzturfizioloģiskās piedevas”. Minētajam pieteikumam ir pievienotas minētās regulas 14. panta 2. punktā prasītās ziņas un dokumenti.

                     (4)

                     Eiropas Pārtikas nekaitīguma iestāde (“Iestāde”) 2020. gada 30. septembra atzinumā (3) secināja, ka pieteikuma iesniedzējs ir iesniedzis pierādījumus, par to, ka piedeva atbilst esošajiem atļaujas piešķiršanas nosacījumiem. Iestāde vēl secināja, ka piridoksīna hidrohlorīds pašreizējos apstiprinātajos lietošanas apstākļos neatstāj nelabvēlīgu ietekmi ne uz dzīvnieku veselību, ne patērētāju drošību, ne vidi. Tā arī secināja, ka piedeva nav kairinoša ādai un acīm un nav ādas sensibilizators, bet var izraisīt fotosensibilizāciju, un, ja nav pētījumu par toksicitāti ieelpojot, nevar pilnībā izslēgt nelabvēlīgu ietekmi uz elpceļiem. Tāpēc Komisija uzskata, ka būtu jāveic attiecīgi aizsargpasākumi, lai nepieļautu nelabvēlīgu ietekmi uz cilvēka veselību, jo īpaši attiecībā uz piedevas lietotājiem. Iestāde arī secināja, ka saistībā ar atļaujas atjaunošanu nav nepieciešams novērtēt piedevas iedarbīgumu.

                     (5)

                     Piridoksīna hidrohlorīda novērtējums liecina, ka ir izpildīti Regulas (EK) Nr. 1831/2003 5. pantā paredzētie atļaujas piešķiršanas nosacījumi. Tādēļ minētās piedevas atļauja būtu jāatjauno.

                     (6)

                     Ņemot vērā to, ka atļauja piridoksīna hidrohlorīdu izmantot par barības piedevu tiek atjaunota, Īstenošanas regula (ES) Nr. 515/2011 būtu jāatceļ.

                     (7)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Pielikumā specificēto piedevu, kas ietilpst barības piedevu kategorijā “uzturfizioloģiskās piedevas” un funkcionālajā grupā “vitamīni, provitamīni un noteiktas ķīmiskas vielas ar tiem līdzīgu iedarbību”, ir atļauts lietot kā dzīvnieku barības piedevu, ievērojot minētajā pielikumā noteiktos nosacījumus.

            2. pants
            Īstenošanas regulu (ES) Nr. 515/2011 atceļ.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 23. martā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 268, 18.10.2003., 29. lpp.

            (2)  Komisijas Īstenošanas regula (ES) Nr. 515/2011 (2011. gada 25. maijs) par atļauju lietot vitamīnu B6 kā barības piedevu visām dzīvnieku sugām (OV L 138, 26.5.2011., 40. lpp.).

            (3)  EFSA Journal 2020, 18(11):6289.

            PIELIKUMS

                        Piedevas identifikācijas numurs

                        Piedeva

                        Sastāvs, ķīmiskā formula, apraksts, analītiskā metode

                        Dzīvnieku suga vai kategorija

                        Maksimālais vecums

                        Minimālais saturs

                        Maksimālais saturs

                        Citi noteikumi

                        Atļaujas derīguma termiņš

                        Mg piedevas uz kg kompleksās barības ar mitruma saturu 12 %

                           Kategorija: uzturfizioloģiskās piedevas

                           Funkcionālā grupa: vitamīni, provitamīni un noteiktas ķīmiskas vielas ar tiem līdzīgu iedarbību

                        3a831

                        “Piridoksīna hidrohlorīds” jeb “vitamīns B6”

                           Piedevas sastāvs

                        Piridoksīna hidrohlorīds
                        C8H11NO3 HCl
                        Tīrības kritēriji: ne mazāk par 98,5 %

                           Aktīvās vielas raksturojums

                        Piridoksīna hidrohlorīds

                        Visu sugu dzīvnieki

                        -

                        -

                        -

                                    1.

                                    Piedevas un premiksu lietošanas norādījumos norāda glabāšanas nosacījumus un noturību pret termisku apstrādi un ūdenī.

                                    2.

                                    Piridoksīna hidrohlorīdu jeb vitamīnu B6 var lietot arī dzirdināmajā ūdenī.

                                    3.

                                    Barības apritē iesaistītie uzņēmēji piedevas un premiksu lietotājiem nosaka darbības procedūras un organizatoriskos pasākumus, kuru nolūks ir novērst iespējamos riskus, ko varētu radīt to lietošana. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsarglīdzekļus, tostarp elpceļu aizsarglīdzekļus.

                        2031. gada 13. aprīlis

                           Analītiskā metode
                            (1)

                        Piridoksīna hidrohlorīda (vitamīna B6) noteikšanai barības piedevā:

                                    —

                                    titrēšana ar perhlorskābi (Ph. Eur. 10. izdevums, 0245 monogrāfija)

                              Piridoksīna hidrohlorīda (vitamīna B6) noteikšanai barības premiksos:

                                    —

                                    apgrieztās fāzes augstas izšķirtspējas šķidruma hromatogrāfija kopā ar UV detektoru (RP-HPLC-UV) - VDLUFA Bd.III, 13.9.1. metode

                              Piridoksīna hidrohlorīda (vitamīna B6) noteikšanai lopbarībā un ūdenī:

                                    —

                                    apgrieztās fāzes augstas izšķirtspējas šķidruma hromatogrāfija kopā ar fluorescences detektoru (RP-HPLC-FLD) – metode, kuras pamatā ir EN 14164:2008

               (1)  Sīkāka informācija par analītiskajām metodēm ir pieejama references laboratorijas tīmekļa vietnē: https://ec.europa.eu/jrc/en/eurl/feed-additives/evaluation-reports


title: Komisijas Īstenošanas regula (ES) 2021/508 (2021. gada 23. marts), ar ko atjauno atļauju Saccharomyces cerevisiae MUCL 39885 preparātu izmantot par barības piedevu atšķirtiem sivēniem un atceļ Regulu (ES) Nr. 170/2011 (atļaujas turētājs: Prosol S.p.A.) (Dokuments attiecas uz EEZ)

text:
                  24.3.2021

                  LV

                  Eiropas Savienības Oficiālais Vēstnesis

                  L 102/11

         KOMISIJAS ĪSTENOŠANAS REGULA (ES) 2021/508
         (2021. gada 23. marts),
         ar ko atjauno atļauju Saccharomyces cerevisiae MUCL 39885 preparātu izmantot par barības piedevu atšķirtiem sivēniem un atceļ Regulu (ES) Nr. 170/2011 (atļaujas turētājs: Prosol S.p.A.)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1831/2003 (2003. gada 22. septembris) par dzīvnieku ēdināšanā lietotām piedevām (1) un jo īpaši tās 9. panta 2. punktu,
         tā kā:

                     (1)

                     Regulā (EK) Nr. 1831/2003 noteikts, ka piedevu lietošanai dzīvnieku ēdināšanā ir vajadzīga atļauja, un paredzēts šādas atļaujas piešķiršanas un atjaunošanas pamatojums un kārtība.

                     (2)

                        Saccharomyces cerevisiae MUCL 39885 preparātam atļauja to 10 gadus izmantot par barības piedevu atšķirtiem sivēniem tika piešķirta ar Komisijas Regulu (ES) Nr. 170/2011 (2).

                     (3)

                     Atļaujas turētājs saskaņā ar Regulas (EK) Nr. 1831/2003 14. panta 1. punktu ir iesniedzis pieteikumu uz to, lai pagarinātu atļauju Saccharomyces cerevisiae MUCL 39885 preparātu izmantot par barības piedevu atšķirtiem sivēniem; šo piedevu lūgts klasificēt piedevu kategorijā “zootehniskās piedevas”. Minētajam pieteikumam ir pievienotas minētās regulas 14. panta 2. punktā prasītās ziņas un dokumenti.

                     (4)

                     Eiropas Pārtikas nekaitīguma iestāde (“Iestāde”) 2020. gada 30. septembra atzinumā (3) secināja, ka pieteikuma iesniedzējs ir iesniedzis pierādījumus, par to, ka piedeva atbilst esošajiem atļaujas piešķiršanas nosacījumiem. Iestāde vēl secināja, ka Saccharomyces cerevisiae MUCL 39885 preparāts neatstāj nelabvēlīgu ietekmi ne uz dzīvnieku veselību, ne patērētāju drošību, ne vidi. Tā arī secināja, ka preparāts tiek uzskatīts par potenciālu ādas un acu kairinātāju, kā arī par ādas un elpceļu sensibilizatoru. Tāpēc Komisija uzskata, ka būtu jāīsteno pienācīgi aizsardzības pasākumi, lai nepieļautu nelabvēlīgu ietekmi uz cilvēka veselību, jo īpaši uz piedevas lietotājiem. Iestāde arī verificēja ar Regulu (EK) Nr. 1831/2003 izveidotās references laboratorijas iesniegto ziņojumu par barībā esošās barības piedevas analīzes metodēm.

                     (5)

                     Preparāta Saccharomyces cerevisiae MUCL 39885 novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tādēļ minētās piedevas atļauja būtu jāatjauno.

                     (6)

                     Ņemot vērā to, ka atļauja Saccharomyces cerevisiae MUCL 39885 preparātu izmantot par barības piedevu tiek atjaunota, Regula (ES) Nr. 170/2011 būtu jāatceļ.

                     (7)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Pielikumā specificētā, pie kategorijas “zootehniskās piedevas” un funkcionālās grupas “zarnu floras stabilizatori” piederošā preparāta atļauja ir atjaunota, ievērojot pielikumā noteiktos nosacījumus.

            2. pants
            Regulu (ES) Nr. 170/2011 atceļ.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 23. martā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 268, 18.10.2003., 29. lpp.

            (2)  Komisijas Regula (ES) Nr. 170/2011 (2011. gada 23. februāris), ar ko atļauj izmantot preparātu Saccharomyces cerevisiae MUCL 39885 kā barības piedevu sivēniem (atšķirtiem) un groza Regulu (EK) Nr. 1200/2005 (atļaujas turētājs Prosol SpA) (OV L 49, 24.2.2011., 8. lpp.).

            (3)  EFSA Journal 2020, 18(11):6284.

            PIELIKUMS

                        Piedevas identifikācijas numurs

                        Atļaujas turētāja nosaukums

                        Piedeva

                        Sastāvs, ķīmiskā formula, apraksts, analītiskā metode

                        Dzīvnieku suga vai kategorija

                        Maksimālais vecums

                        Minimālais saturs

                        Maksimālais saturs

                        Citi noteikumi

                        Atļaujas derīguma termiņš

                        KVV uz kg kompleksās barības ar mitruma saturu 12 %

                           Kategorija: zootehniskās piedevas. Funkcionālā grupa: zarnu floras stabilizatori

                        4b1710

                           Prosol S.p.A.

                           Saccharomyces cerevisiae MUCL 39885

                           Piedevas sastāvs

                           Saccharomyces cerevisiae MUCL 39885 preparāts, kas satur vismaz 1 × 109 KVV/g piedevas

                        Atšķirti sivēni

                        —

                        3 × 109

                        —

                                    1.

                                    Piedevas un premiksu lietošanas norādījumos norāda glabāšanas apstākļus un noturību pret karstumapstrādi.

                                    2.

                                    Barības apritē iesaistītie uzņēmēji nosaka, kādas darbības procedūras un organizatoriskie pasākumi jāveic piedevas un premiksu lietotājiem, lai novērstu iespējamos riskus, ko varētu radīt minētās piedevas un premiksu lietošana. Ja ar šādām procedūrām un pasākumiem šos riskus novērst vai līdz minimumam samazināt nav iespējams, piedevu un premiksus lieto, izmantojot individuālos aizsarglīdzekļus, arī elpceļu, acu un ādas aizsarglīdzekļus.

                        13.4.2031.

                           Aktīvās vielas raksturojums:

                        Dzīvotspējīgas Saccharomyces cerevisiae MUCL 39885 šūnas

                           Analītiskā metode  (1)

                        Skaitīšana: Petri trauciņa un iejaukuma metode, izmantojot rauga ekstrakta, glikozesun hloramfenikola agaru (CGYE) (EN 15789)
                        Identifikācija: polimerāzes ķēdes reakcija (PĶR)

               (1)  Sīkāka informācija par analītiskajām metodēm ir pieejama references laboratorijas tīmekļa vietnē: https://ec.europa.eu/jrc/en/eurl/feed-additives/evaluation-reports.


title: Komisijas Īstenošanas regula (ES) 2021/533 (2021. gada 24. marts), ar ko Regulu (EK) Nr. 1484/95 groza attiecībā uz reprezentatīvo cenu noteikšanu mājputnu gaļas un olu nozarē, kā arī ovalbumīnam

text:
                  26.3.2021

                  LV

                  Eiropas Savienības Oficiālais Vēstnesis

                  L 106/58

         KOMISIJAS ĪSTENOŠANAS REGULA (ES) 2021/533
         (2021. gada 24. marts),
         ar ko Regulu (EK) Nr. 1484/95 groza attiecībā uz reprezentatīvo cenu noteikšanu mājputnu gaļas un olu nozarē, kā arī ovalbumīnam
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 183. panta b) punktu,
         ņemot vērā Eiropas Parlamenta un Padomes Regulu (ES) Nr. 510/2014 (2014. gada 16. aprīlis), ar kuru nosaka tirdzniecības režīmu, kas piemērojams dažām lauksaimniecības produktu pārstrādē iegūtām precēm un atceļ Padomes Regulas (EK) Nr. 1216/2009 un (EK) Nr. 614/2009 (2), un jo īpaši tās 5. panta 6. punkta a) apakšpunktu,
         tā kā:

                     (1)

                     Ar Komisijas Regulu (EK) Nr. 1484/95 (3) ir paredzēti sīki izstrādāti noteikumi par to, kā piemērojama papildu ievedmuitas nodokļu sistēma, un ir noteiktas reprezentatīvās cenas mājputnu gaļas un olu nozarē, kā arī ovalbumīnam.

                     (2)

                     Regulāri pārbaudot datus, uz kuriem balstīta reprezentatīvo cenu noteikšana mājputnu gaļas un olu nozarē, kā arī ovalbumīnam, kļuvis skaidrs, ka reprezentatīvās cenas konkrētu produktu importam ir jāgroza, ņemot vērā cenu svārstības atkarībā no produktu izcelsmes.

                     (3)

                     Tādēļ Regula (EK) Nr. 1484/95 būtu attiecīgi jāgroza.

                     (4)

                     Ņemot vērā to, ka ir jānodrošina šā pasākuma piemērošana iespējami drīz pēc atjaunināto datu nosūtīšanas, šai regulai būtu jāstājas spēkā tās publicēšanas dienā,

               IR PIEŅĒMUSI ŠO REGULU.

            1. pants
            Regulas (EK) Nr. 1484/95 I pielikumu aizstāj ar šīs regulas pielikuma tekstu.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 24. martā

                  Komisijas

                  un tās priekšsēdētājas vārdā –

                  Lauksaimniecības un lauku attīstības ģenerāldirektorāta

                  ģenerāldirektors

               Wolfgang BURTSCHER

            (1)  OV L 347, 20.12.2013., 671. lpp.

            (2)  OV L 150, 20.5.2014., 1. lpp.

            (3)  Komisijas Regula (EK) Nr. 1484/95 (1995. gada 28. jūnijs), ar ko nosaka sīki izstrādātus noteikumus papildu ievedmuitas nodokļu sistēmas ieviešanai un papildu ievedmuitas nodokļu noteikšanai mājputnu gaļas un olu nozarē, kā arī ovalbumīnam, un atceļ Regulu Nr. 163/67/EEK (OV L 145, 29.6.1995., 47. lpp.).

            PIELIKUMS

                     “I PIELIKUMS

                                 KN kods

                                 Preču apraksts

                                 Reprezentatīvā cena
                                 (EUR/100 kg)

                                 Nodrošinājums, kas minēts 3. pantā
                                 (EUR/100 kg)

                                 Izcelsme (1)

                                 0207 14 10

                                 Atkauloti, saldēti Gallus domesticus sugas mājputnu gaļas gabali

                                 164,8
                                 146,2
                                 163,7

                                 48
                                 57
                                 48

                                 AR
                                 BR
                                 TH

                                 0207 27 10

                                 Atkauloti, saldēti tītara gaļas gabali

                                 284,2

                                 4

                                 BR

               (1)  Valstu nomenklatūra ir noteikta Komisijas Regulā (ES) Nr. 1106/2012 (2012. gada 27. novembris), ar ko attiecībā uz valstu un teritoriju nomenklatūras atjaunināšanu īsteno Eiropas Parlamenta un Padomes Regulu (EK) Nr. 471/2009 par Kopienas statistiku attiecībā uz ārējo tirdzniecību ar ārpuskopienas valstīm (OV L 328, 28.11.2012., 7. lpp.).”